Bulls en Lions op koers, maar nog harde werk lê voorJesse Kriel het Saterdag weer skerp en vol selfvertroue gelyk. (Foto GB Jordaan) Die Bulls het voortgebou op die oorwinning van die Lions vroeër die middag en het op Loftus slegs die derde sege deur ŉ Suid-Afrikaanse span in die laaste 16 wedstryde teen Nieu-Seelandse teenstand behaal. Dit was ŉ “nuwe” Bulls-span wat die Hurricanes met 21-19 geklop, en ondanks steeds heelwat foute en onsekerhede die nuwe patroon van John Mitchel omarm het om die 2016-kampioenspan in die Superreeks hok te slaan. Die vaart waarmee hulle begin het en die soms, altans vir die ondersteuners, gewaagde aangeë, die wyse waarop spanmaats in die gapings ingehardloop het om bresse te slaan en die ondersteuning dui ongetwyfeld op iets wat in Pretoria aan’ t gebeur is. Slotte wat aan die hardloop gaan, Jesse Kriel wat na ŉ ander senter as onder Allister Coetzee lyk, ŉ pak wat inklim en ŉ skrum wat sy man staan is getuienis van die geloof wat die spelers in John Mitchell se afrigting en speelpatroon het. Die Bulls het meer as hulle aandeel besit en gebiedsvoordeel gehad, die bal meer kere en verder as die Hurricanes gedra, minder duikslae moes uitvoer en het die afbreekpunte oorheers. Gewis ŉ goeie begin teen ŉ gehaltespan. Soos by al 14 die spanne wat die naweek in aksie was, is daar natuurlik nog heelwat om aan te werk. In aggenome hoe die Bulls verlede jaar gesukkel het, is hierdie nietemin ŉ verfrissende ommeswaai wat veel vir die toekoms beloof. Puntemakers – Bulls (16) 21: Drieë: Johnny Kotze, Lood de Jager, Pierre Schoeman. Strafdoele: Handré Pollard 2. Hurricanes (12) 19: Drieë: Ricky Riccitelli, Wes Goosen, Beauden Barrett. Doelskoppe: Ihaia West 2: Lions goed ná omdraaityd, maar sal moet beter Die Lions is nog nie wat hulle moet wees nie, maar op pad soontoe, soos die goeie tweede helfte aangedui het. Maar teen sterker sal hulle eenvoudig móét beter. En by die Jaguares het weinig sedert verlede jaar verander. Dit is die algemene waarneming oor die Superwedstryd Saterdag op Ellispark wat met 47-27 deur die Lions gewen is. Aphiwe Dyantyi toe hy sy merk in die Varsitybekerreeks vir UJ gemaak het. (Foto varsity cup) ŉ Mens kan nie hierdie wedstryd noem sonder om na die skitterspel van die jong vleuel Aphiwe Dyantyi te verwys nie. Twee pragtige, opwindende drieë met vaart en voetwerk, ŉ skitterende vang uit die lug op volle vaart, goeie werkywer oor die hele veld, pragtige oordeel op die aanval … ŉ Mens moet nie te vroeg praat nie, en jy wil hom ook onder druk en op die verdediging sien, maar met bal in die hand is sy vaart en ook vinnige voete iets wat nog heelwat teenstanders en spanne gaan laat bontstaan. ♦ Die Jaguares is nie minder nie as 12 keer gestraf en het boonop ŉ paar vrygespring oor die Lions voordeel gekry het; en die besoekers het ook ŉ strafdrie en twee geel kaarte teen hulle gekry. Hulle het vroeg-vroeg ŉ pragtige drie gaan druk, was 10-0 voor en is toe eers in die 71ste minuut weer oor die doellyn ná ŉ Lions-fout. Nog ŉ drie, ook meer oor die Lions se glipse, is ook daarna gedruk. Die Jaguares gaan nog ŉ span of twee skrikmaak, maar dan sal hulle ingesteldheid en dissipline skielik en drasties moet verander. ♦ Die Lions soek nog struktuur, hulle hantering was nie deurgaans suiwer genoeg nie, en teen ŉ sterker span sou dit hulle Saterdag, veral in die eerste helfte, berou het. Maar aan die ander kant, teen ŉ sterker span het hulle moontlik nie so losserig gespeel nie! Hulle het die Argentyne stukkend geskrum, hoewel die skrums die hele tyd gelol het en heelwat speeltyd opgevreet het. En die Lions se lynstane is nog nie wat dit moet wees nie. Puntemakers – Lions (19) 47: Drieë: Aphiwe Dyantyi 2, strafdrie, Andries Coetzee, Sylvian Mahuza, Rohan Janse van Rensburg, Warren Whiteley. Doelskoppe: Elton Jantjies 5. Jaguares (10 ) 27: Drieë: Emeliano Boffelli, Bautista Delguy 2. Doelskoppe: Nicol Sánchez 3. Strafdoele: Boffelli